A cikk emailben történő elküldéséhez kattintson ide , vagy másolja le és küldje el ezt a linket:

Százmilliárddal nőtt Mészáros Lőrinc vagyona

Közel százmilliárd forinttal növelte vagyonát a volt gázszerelő, de így is csak az ötödik leggazdagabb magyarnak számít.

Nagyon eredményes évet zárt Mészáros Lőrinc, Orbán Viktor barátja, aki egy év alatt csaknem százmilliárd forinttal növelte vagyonát – derült ki a Napi.hu gondozásában megjelenő, száz leggazdagabb magyart rangsoroló kiadványból. A volt gázszerelő vagyonát 2016-ban még 23 milliárd forintosra becsülték, idén viszont már 120 milliárdosra.

A felcsúti polgármester tavaly tulajdonosként megjelent egy szállodaláncban és egy lapkiadóban, hoteleket és televíziót is vásárolt, de növelte agrár-, turisztikai, ingatlanos és építőipari cégeinek számát is. A kiadvány szerint százra tehető azon vállalkozások száma, amelyeknek a működésére közvetve vagy közvetlenül ráhatással lehet. A listát szerkesztő Szakonyi Péter lapunknak elmondta, hogy három héttel ezelőtt zárták le az adatokat, azóta viszont Mészáros Lőrinc még tovább növelte a vagyonát. Bevásárolta magát például az FHB-ba, vett egy borászatot, valamint több balatoni kempinget is. A felcsúti polgármester vállalkozásai egyébként tavaly – az RTL Klub összesítése szerint – összesen 225 milliárd forint értékben nyertek közbeszerzéseket a konzorciumi társakkal együtt.

A felcsúti polgármester vagyonának növekedése azonban még mindig nem volt elegendő a lista dobogójához, Mészáros Lőrinc ugyanis – a tavalyi 31. helyezés után – az ötödik leggazdagabb magyar. Az első helyen idén is Csányi Sándor, az OTP Bank vezérigazgatója található, aki a tavalyi 200 milliárd forintról 260 milliárdra növelte a vagyonát. Őt Bige László, a Nitrogénművek első embere követi, aki 25 milliárd forinttal áll jobban, mint tavaly. A harmadik helyezett Gattyán György – a LiveJasmin nevű erotikus oldal tulajdonosa –, aki 84 milliárdos növekedés után 180 milliárd forintos vagyonnal rendelkezik. Demján Sándor is sikeres évet zárt, az üzletember becsült vagyona ugyanis 40 milliárddal nőtt 160 milliárd forintra.

Simicska Lajos, a Magyar Nemzetet kiadó vállalat tulajdonosának vagyona hárommilliárd forinttal csökkent egy év alatt, így 80 milliárd forint felett dönthet. A kiadvány szerint a 11. helyre rangsorolt üzletember érdekeltségében lévő Közgép hiába indul alacsonyabb árakkal, nem kap megbízást, a közbeszerzéseken pedig inkább a kormányközeli cégek nyernek.

Andy Vajna filmügyi biztos 16 milliárd forinttal lett gazdagabb egy év alatt, ez a 14. helyhez volt elég. A luxemburgi Las Vegas Casino S.a.r.l. tulajdonában lévő Las Vegas Casino Kft., illetve leányvállalatai a fővárosban és Pest megyében a nemzetgazdasági miniszter döntése alapján kizárólagos joggal üzemeltethetnek öt kaszinót tíz évig, azaz 2024-ig. A kiadvány szerint a játékgépek betiltása és kaszinókba terelése is hozzájárult ahhoz, hogy rövid időn belül kincsesbányává váljon a Tropicana, az Atrium Eurocenter, a Sofitel, a Corvin, valamint az Atlantisz kaszinó üzemeltetése. Az LVC Diamond 2017 elején ráadásul arra is megkapta az engedélyt, hogy elindítsa az ország első online kaszinóját.

Egyébként ahhoz, hogy valaki a 100 leggazdagabb magyar közé kerülhessen, legalább 7,5 milliárd forintos vagyonnal kell hogy rendelkezzen. Tavaly ennél 700 millió forinttal kevesebb is elég volt.

Az összvagyon megközelítette a 3380 milliárd forintot. A 2002-ben megjelent első 100 leggazdagabb rangsorban szereplők összvagyona akkori áron csupán 632 milliárd forint volt, azaz ez az összeg az elmúlt 15 évben több mint ötszörösére emelkedett, miközben a fogyasztói árak csak 82 százalékkal emelkedtek.

Az idei listán hét új szereplő jelent meg, köztük a Sziget Kft. egy részétől megváló Gerendai Károly, aki a Lupa-tó környékén épít strandokat.

A 100 leggazdagabb magyar listáját befolyásrangsorral is kiegészítették, ugyanis megpróbálták megállapítani, hogy „ki az, aki egy ügy érdekében közvetlenül vagy közvetve több pénzt vagy más erőforrást tud megmozgatni”. Az elmúlt évhez hasonlóan Orbán Viktor kormányfő a legbefolyásosabb ember, őt Csányi Sándor, valamint Lázár János kancelláriaminiszter követi.